CELEX: 22019D1802
Language: hu
Date: 2018-05-03 00:00:00
Title: Az EKLT Vegyes Bizottság 1/2018. Határozata (2018. május 3.) az eljárási szabályzatának elfogadásáról 2019/1802

28.10.2019   
               
               
                  HU
               
               
                  Az Európai Unió Hivatalos Lapja
               
               
                  L 274/15
               
            
         AZ EKLT VEGYES BIZOTTSÁG 1/2018. HATÁROZATA
         (2018. május 3.)
         az eljárási szabályzatának elfogadásáról 2019/1802
         AZ EKLT VEGYES BIZOTTSÁG
         tekintettel az Európai Közösség és tagállamai és az Albán Köztársaság, a Bolgár Köztársaság, Bosznia és Hercegovina, az Egyesült Nemzetek Ideiglenes Koszovói Közigazgatási Missziója (*1), a Horvát Köztársaság, az Izlandi Köztársaság, Macedónia Volt Jugoszláv Köztársaság, a Montenegrói Köztársaság, a Norvég Királyság, Románia és a Szerb Köztársaság között létrejött, az európai közös légtér létrehozásáról szóló többoldalú megállapodásra (1) (az EKLT-megállapodás) és különösen annak 18. cikkére,
         Az EKLT-megállapodás 2017. december 1-jén hatályba lépett,
         ELFOGADTA EZT A HATÁROZATOT:
         
            Egyetlen cikk
            Az EKLT Vegyes Bizottság e határozat mellékletében szereplő eljárási szabályzata elfogadásra kerül.
         
         
            Kelt Brüsszelben, 2018. május 3-án.
            
               
                  az EKLT Vegyes Bizottság részéről
               
               
                  az elnök
               
               Carlos BERMEJO ACOSTA
            
         
         
            (*1)  Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) sz. ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.
         
            (1)  HL L 285., 2006.10.16., 3. o.
         
      
      
         
            MELLÉKLET
            AZ EKLT VEGYES BIZOTTSÁG ELJÁRÁSI SZABÁLYZATA
            
               1. cikk
               Általános rendelkezések
               
                  (1)   Az EKLT Vegyes Bizottságot (a továbbiakban: vegyes bizottság) az Európai Közösség és tagállamai és az Albán Köztársaság, a Bolgár Köztársaság, Bosznia és Hercegovina, az Egyesült Nemzetek Ideiglenes Koszovói Közigazgatási Missziója, a Horvát Köztársaság, az Izlandi Köztársaság, Macedónia Volt Jugoszláv Köztársaság, a Montenegrói Köztársaság, a Norvég Királyság, Románia és a Szerb Köztársaság között létrejött, az európai közös légtér létrehozásáról szóló többoldalú megállapodás (az EKLT-megállapodás) 18. cikkével összhangban hozták létre.
               
               
                  (2)   A vegyes bizottság feladata az EKLT-megállapodás gondozása és megfelelő végrehajtásának biztosítása.
               
               
                  (3)   Az EKLT-megállapodás 18. cikkének (2) bekezdésével összhangban a vegyes bizottság a szerződő felek képviselőiből áll.
               
               
                  (4)   Az EKLT-megállapodás 18. cikkének (3) bekezdésével összhangban a vegyes bizottság egyhangúlag hozza meg döntéseit. Egyes különleges esetekre azonban a vegyes bizottság többségi szavazási eljárást is megállapíthat.
               
            
            
               2. cikk
               Elnöki tisztség
               A vegyes bizottság elnöki tisztjét egy EKLT-partnerország, illetve az Európai Unió és tagállamai felváltva töltik be. A vegyes bizottság elnöki pozíciójában az Európai Uniót és tagállamait az Európai Bizottság képviseli.
            
            
               3. cikk
               Ülések
               
                  (1)   A szerződő felek eltérő megállapodása hiányában a vegyes bizottság legalább évente egyszer ülésezik, valamint akkor, ha a körülmények úgy kívánják.
               
               
                  (2)   A vegyes bizottság üléseit a szerződő felek megegyezése szerinti időpontban kell tartani.
               
               
                  (3)   Amennyiben a szerződő felek erről megegyeznek, a vegyes bizottság ülésének megtartásához bármilyen technikai eszköz igénybe vehető (az ülés például videokonferencia keretében is megtartható).
               
            
            
               4. cikk
               Küldöttségek
               
                  (1)   A vegyes bizottság titkára (a továbbiakban: titkár) minden ülés előtt tájékoztatja a szerződő feleket az ülésen részt vevő küldöttségek tervezett összetételéről.
               
               
                  (2)   A vegyes bizottság a tagoktól eltérő résztvevőket is meghívhat üléseire, hogy azok bizonyos témákkal kapcsolatban tájékoztatást adjanak.
               
            
            
               5. cikk
               Titkárság
               Az Európai Bizottság egy tisztviselője titkárként jár el.
            
            
               6. cikk
               Levelezés
               A vegyes bizottság elnökének (a továbbiakban: elnök) szóló vagy tőle származó leveleket a titkár részére is meg kell küldeni. A leveleknek a szerződő felekhez való továbbításáról a titkár gondoskodik.
            
            
               7. cikk
               Bizalmas kezelés
               A vegyes bizottság tanácskozásai bizalmasak. Amennyiben az egyik szerződő fél bizalmasnak nyilvánított információkat terjeszt a vegyes bizottság elé, a szóban forgó információkat a többi szerződő félnek is bizalmasan kell kezelnie.
            
            
               8. cikk
               Az ülések napirendje
               
                  (1)   A titkár a szerződő felek által tett javaslatok alapján összeállítja a vegyes bizottság üléseinek ideiglenes napirendjét. A felek a napirendben szereplő pontokat vonatkozó dokumentumokkal támasztják alá, melyeket az ülés kezdete előtt legkésőbb 21 naptári nappal küldenek meg.
               
               
                  (2)   Az előzetes napirendet legkésőbb az ülés kezdete előtt 15 naptári nappal megküldik valamennyi szerződő fél számára.
               
               
                  (3)   A vegyes bizottság minden ülés elején elfogadja a napirendet. A szerződő felek egyetértésével a napirendbe fel lehet venni a tervezett napirenden kívüli pontokat is.
               
               
                  (4)   Az elnök az adott ügy sajátosságaira vagy sürgősségére való tekintettel lerövidítheti az (1) bekezdésben meghatározott határidőt.
               
            
            
               9. cikk
               Jegyzőkönyvek és operatív következtetések
               
                  (1)   A vegyes bizottsági ülések jegyzőkönyvének tervezetét a titkár készíti el. A tervezetben fel kell tüntetni a meghozott határozatokat, a megtett ajánlásokat, valamint az elfogadott következtetéseket.
               
               
                  (2)   A jegyzőkönyv tervezetét az ülést követő egy hónapon belül be kell nyújtani a vegyes bizottsághoz írásbeli eljárással történő jóváhagyásra. A jegyzőkönyvet a vegyes bizottság következő ülésén is el lehet fogadni.
               
               
                  (3)   Jóváhagyás esetén a jegyzőkönyvet az elnök és a titkár aláírásával látja el, majd valamennyi szerződő fél részére meg kell küldeni egy-egy példányt.
               
            
            
               10. cikk
               Határozatok és ajánlások
               
                  (1)   A vegyes bizottság egyhangúlag hoz határozatokat és tesz ajánlásokat. Az EKLT-megállapodás 16. és 20. cikke, valamint 28. cikkének (3) bekezdése értelmében hozott határozatok és tett ajánlások azonban egyszerű többséget igényelnek.
               
               
                  (2)   A vegyes bizottság csak abban az esetben tekinthető határozatképesnek, ha négy szerződő fél és az Európai Unió képviselteti magát.
               
               
                  (3)   Az ülések közötti időszakban a vegyes bizottság írásbeli eljárás keretében hozhat határozatokat vagy tehet ajánlásokat. A kérdés megvitatása céljából azonban bármely szerződő fél kérheti a vegyes bizottság összehívását. Az írásbeli eljárás alkalmazását javasló szerződő fél benyújtja az eszköz tervezetét a titkárnak, aki azt továbbítja valamennyi szerződő félnek. Az eszköztervezet kézhezvételétől számított 15 munkanapon belül valamennyi szerződő fél tájékoztatja az elnököt és a titkárt arról, hogy elfogadja-e a tervezetet vagy sem, és jelzi, hogy javasolja-e a tervezet módosítását, illetve úgy ítéli-e meg, hogy a kérdés megvitatása érdekében össze kell hívni a vegyes bizottságot. Ha a felek a tervezetet elfogadják, az elnök az (5) és (6) bekezdéssel összhangban véglegesíti a határozatot vagy az ajánlást.
               
               
                  (4)   Amennyiben a (2) bekezdésében előírt határozatképesség fennáll, valamely szerződő fél tartózkodása nem akadályozza meg a vegyes bizottságot a határozat vagy az ajánlás elfogadásában.
               
               
                  (5)   A vegyes bizottság határozatait és ajánlásait a „Határozat”, illetve „Ajánlás” címmel kell ellátni, amelyet a sorszámnak, az elfogadás dátumának, valamint a tárgy megjelölésének kell követnie.
               
               
                  (6)   A vegyes bizottság határozatait és ajánlásait az elnök aláírásával látja el és a titkár hitelesíti.
               
               
                  (7)   A vegyes bizottság határozatait az Európai Unió Hivatalos Lapjában és az EKLT-partnerországok hivatalos lapjaiban ki kell hirdetni. Minden határozatban meg kell adni a szerződő felek által történő végrehajtás időpontját, valamint minden egyéb, a gazdasági szereplők számára lényegesnek tekinthető információt.
               
            
            
               11. cikk
               Nyelvek
               
                  (1)   A vegyes bizottság hivatalos nyelvei a szerződő felek hivatalos nyelvei. A hatékonyság érdekében azonban a vegyes bizottság ülésein, a levelezésben és a dokumentumok elkészítése során a szerződő felek törekednek az angol nyelv használatára.
               
               
                  (2)   Határozatait és ajánlásait a vegyes bizottság angol nyelven rögzíti írásba.
               
            
            
               12. cikk
               Költségek
               
                  (1)   Valamennyi szerződő fél maga viseli a vegyes bizottság, a munkacsoportok, illetve szakértői csoportok ülésein való részvételével kapcsolatban felmerülő költségeit.
               
               
                  (2)   A vegyes bizottság szakértők kiküldetése esetén megegyezik a felmerülő költségek megosztásáról.
               
            
            
               13. cikk
               Az eljárási szabályzat módosítása
               Ezen eljárási szabályzat a 10. cikkel összhangban módosítható.
            
            
               14. cikk
               Munkacsoportok
               
                  (1)   Az EKLT-megállapodás 18. cikke (8) bekezdésének megfelelően felállított munkacsoportok, illetve szakértői csoportok összetételéről és működéséről a vegyes bizottságra vonatkozó szabályok értelemszerű alkalmazásával kell megállapodni.
               
               
                  (2)   A munkacsoportok, illetve szakértői csoportok a vegyes bizottság felügyelete alatt működnek, amelynek minden ülésük után jelentést nyújtanak be. Nem jogosultak határozatokat hozni, de ajánlásokat megfogalmazhatnak a vegyes bizottság számára.
               
               
                  (3)   A vegyes bizottság megszüntetheti vagy módosíthatja valamely munkacsoport vagy szakértői csoport megbízását.